Man vas wat glo dwelms aan kinders verkoop hetArgieffoto Die polisie het ŉ vermeende dwelmhandelaar in hegtenis geneem wat glo dwelms aan skoolkinders in Plumstead, Kaapstad, verkoop het. “Ná verskeie klagtes van lede van die gemeenskap en die buurtwag in Dieprivier, het die polisie ondersoek ingestel en waarnemings begin doen,” het kapt. FC van Wyk, woordvoerder van die polisie, gesê. “Beamptes het opgemerk dat skoolkinders, in hul skoolklere, dwelms naby ŉ vulstasie in Plumstead koop.” Van Wyk het gesê die polisie het ŉ aansoek by die vervolgingsgesag ingedien om ŉ lokval op te stel. Die aansoek is goedgekeur en Vrydag uitgevoer. “Die operasie was suksesvol en ŉ 29-jarige uitlander is in hegtenis geneem. Die polisie het ook beslag gelê op dwelmmiddels.” Hy het bevestig die polisie se ondersoek duur voort wat betref kinders wat dwelmmiddels koop. “Die man sal na verwagting Maandag in die Wynberg-landdroshof verskyn op aanklag van dwelmhandel,” het Van Wyk gesê.